**סת' אדם מאיירס** (באנגלית: **Seth Adam Meyers**;‏ נולד ב-28 בדצמבר 1973) הוא קומיקאי, סופר, מפיק, מנחה טלוויזיה, ושחקן אמריקאי ממוצא יהודי. הוא מנחה תוכנית אירוח לילית בערוץ NBC בשם "לייט נייט עם סת' מאיירס" החל מ-2014, ולפני כן היה הכותב הראשי לתוכנית סאטרדיי נייט לייב, ואירח את מבזק החדשות הפארודי "Weekend Update".

ביוגרפיה
--------

מאיירס נולד באוונסטון שבאילינוי שבארצות הברית למשפחה נוצרית בעיקרה, אם כי סבו מצד אביו היה יהודי. הוא גדל בבדפורד שבניו המפשיר. אמו היא מורה לצרפתית בבית ספר יסודי, ואביו עובד בתחום הפיננסים. אחיו הצעיר הוא השחקן ג'וש מאיירס(אנ') (רנדי מ"מופע שנות ה-70").

מאיירס סיים תיכון בבית ספר מנצ'סטר בניו המפשיר, ולאחר מכן למד באוניברסיטת נורת'ווסטרן, שם סיים תואר ראשון בתקשורת. במהלך לימודיו באוניברסיטה, הצטרף לקבוצת מערכונים ואלתורים.

קריירה
------

### סאטרדיי נייט לייב

מאיירס הצטרף לצוות "סאטרדיי נייט לייב" בשנת 2001 והשתתף בתוכנית במשך 13 עונות. בשנת 2005 הוא קודם לתפקיד כותב בכיר, ובשנת 2006 הצטרף לצוות הכותבים הראשי, יחד עם טינה פיי ואנדרו סטיל.

בשנת 2004 נבחן לתפקיד מגיש מבזק החדשות הפארודי "Weekend Update" יחד עם טינה פיי, אך הפסיד את התפקיד לאיימי פולר. בעונת 2007, לאחר שטינה פיי עזבה את התוכנית, הפך מאיירס לכותב הראשי וכן מילא את תפקידה של פיי בהגשת החדשות יחד עם פולר. בשנת 2008 פולר עזבה אף היא את התוכנית, ומאיירס הגיש את מבזק החדשות לבדו עד לשנת 2013. בעונת 2014, הצטרפה ססילי סטרונג אל מאיירס כמגישה שותפה.

בשנות השתתפותו בתוכנית סאטרדיי נייט לייב חיקה מאיירס אישים רבים, ביניהם: ג'ון קרי, מייקל קיין, אנדרסון קופר, הנסיך צ'ארלס, ראיין סיקרסט, שון פן, טובי מגווייר, טום קרוז ועוד.

מאיירס הופיע בפרק האחרון שלו בסאטרדיי נייט לייב ב-1 בפברואר 2014.

### Late Night

ב-12 במאי 2013 הודיעה רשת NBC כי מאיירס נבחר להנחות את תוכנית האירוח הלילית "Late Night" במקומו של ג'ימי פאלון (שעבר להגיש את התוכנית "The Tonight Show" במקום ג'יי לנו). מאיירס החל להנחות את התוכנית ב-24 בפברואר 2014, והאורחת הראשונה שלו הייתה איימי פולר. המפיק בפועל של התוכנית, כמו גם עם קודמיו הוא לורן מייקלס.

### כשחקן

מאיירס שיחק במספר סרטי קולנוע בתפקידים קטנים, ביניהם הקומדיה המוזיקלית "אמריקן דרימז" משנת 2006 לצד יו גרנט ומנדי מור, ובסרט "מסע אל בטן האדמה" משנת 2008, והסרט "אין לי מושג איך היא עושה את זה" משנת 2011 ועוד. כן הופיע בהופעות אורח בסדרות טלוויזיה ובהן המשרד, מינדי ועוד.

### פרויקטים נוספים

בנוסף הנחה את טקס פרסי הוובי בשנים 2008 ו-2009.

בשנת 2011 הופיע מאיירס כקומיקאי הראשי בארוחת הערב השנתית של תא כתבי הבית הלבן.

ב-2015 יצר והפיק יחד עם מספר יוצאי "סאטרדיי נייט לייב" את הסדרה המוקומנטרית "Documentary Now!", פארודיה לסרטים דוקומנטריים, עבור ערוץ הכבלים האמריקאי IFC.

אקטיביזם
--------

באוקטובר 2023, מאיירס, יחד עם עוד מאות שחקנים, קומיקאים ומנהלי בידור מהוליווד חתמו על מכתב פתוח לנשיא ביידן. הם קראו לשחרור בני ערובה המוחזקים על ידי ארגון הטרור חמאס בעקבות מתקפת הפתע על ישראל. הקמפיין שהושק לצד המכתב נקרא #NoHostageLeftBehind. המכתב מדגיש את הרצון לחופש הן לישראלים והן לפלסטינים לחיות בשלום ומגנה את האלימות של חמאס.

פילמוגרפיה נבחרת
----------------

### טלוויזיה

* 2001 – ספין סיטי
* 2001-2014 – סאטרדיי נייט לייב
* 2012 – מינדי
* 2013 – המשרד
* 2014-היום – לייט נייט עם סת' מאיירס
* 2015 -- אנשים קשים

### קולנוע

* תפיסה (2005)
* 2006 – אמריקן דרימז
* 2008 – מסע אל בטן האדמה
* 2008 -- הלילה של ניק ונורה
* 2009 -- חופשת אביב מטורפת
* 2011 – אני לא יודע איך היא עושה את זה
* 2011 – סילבסטר בניו יורק
* 2014 – ראיון סוף
* 2019 - לייט נייט

קישורים חיצוניים
----------------

ויקישיתוף מדיה וקבצים בנושא **סת' מאיירס** בוויקישיתוף
* סת' מאיירס, ברשת החברתית אקס (טוויטר)
* סת' מאיירס, במסד הנתונים הקולנועיים IMDb (באנגלית)
* סת' מאיירס, באתר AllMovie (באנגלית)
* סת' מאיירס, באתר Rotten Tomatoes (באנגלית)
* סת' מאיירס, במסד הנתונים הקולנועיים KinoPoisk (ברוסית)
* סת' מאיירס, באתר MusicBrainz (באנגלית)
* סת' מאיירס, באתר Discogs (באנגלית)
* ביוגרפיה של סת' מאיירס באתר NBC (באנגלית)
* עדי רם, ‏חכם בלילה: הדברים שאתם חייבים לדעת על סת' מאיירס, באתר ‏מאקו‏, 13 במאי 2013
* בן עופר, שובו של הסת': מיהו מנחה הטוק-שואו המדובר של 2014?, באתר Xnet‏, 3 בפברואר 2014

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007448750205171
* ISNI: 0000 0000 7185 0564
* LCCN: no2009161301
* MusicBrainz: 3bcbedbf-f835-4d8a-af91-627c17c7fd39
* VIAF: 101499357
* WorldCat: lccn-no2009161301

 |




1. ↑  Matt Donnelly, Hollywood Stars and Executives Thank President Biden for Leadership, Call for Release of All Hamas Hostages, Variety, ‏2023-10-23 (באנגלית אמריקאית)